Nora Elena

Nora Elena merupakan sebuah drama di TV3 menerusi slot Akasia setiap hari Isnin hingga Khamis, mulai 9 Mei 2011 hingga 16 Jun 2011 yang menyiarkan 24 episod dari jam 7.00 petang selama satu jam. Drama ini diadaptasi dari novel Kasih Yang Suci terbitan Alaf 21 yang ditulis oleh Meen Zulaikha.

Sinopsis
Nora Elena merupakan sebuah kisah yang diadaptasi dari salah satu novel popular terbitan Karangkraf Kasih Yang Suci hasil nukilan Meen Zulaikha yang mengisahkan tentang perjalanan hidup seorang wanita bernama Nora Elena (Siti Saleha) yang terganggu hidupnya akibat dihantui pengalaman pahit dirogol 10 tahun yang lalu. Walaupun sukar untuk melupakan insiden hitam tersebut, kini beliau selesa menjalankan kehidupannya seperti normal dan bakal mengahwini Idham (Zul Ariffin). 

Namun, keadaan mula berubah setelah bertemu Seth Tan (Aaron Aziz). Nora dan Idham yang dahulunya ibarat burung merpati sejoli, kini menjadi tidak sehaluan dan sering bertukar rasa cemburu dan marah. Secara tiba-tiba, Idham membatalkan majlis perkahwinannya dengan Nora Elena akibat dari salah faham Idham yang menyangkakan bahawa Nora mempunyai hubungan dengan Seth Tan, majikan Idham sendiri.

Apa yang mampu dizahirkan oleh seorang wanita hanyalah tangisan dan jeritan yang tidak mampu didengari sesiapa! Penderitaannya bertambah perit tatkala bisikan liar dan kata-kata hati yang sering mengingatkan Nora tentang apa yang telah mengubah statusnya daripada seorang perawan yang suci kepada sesuatu yang amat pahit untuk ditelan sendiri. 

Lebih mendebarkan, Seth Tan menawarkan dirinya untuk menggantikan tempat Idham di dalam majlis perkahwinan tersebut kerana masa semakin suntuk. Sedalam manakah kejujuran lelaki misteri ini dan apakah jawapan di sebalik kehadirannya? Apakah yang akan berlaku kepada Seth Tan setelah kedudukan Idham yang tergugat kerana terbawa oleh mainan perasaan? Dan mampukah Nora dan Seth mempertahankan mahligai perkahwinan yang telah mereka bina apabila satu rahsia hitam paling memilukan akhirnya terbongkar?

Pelakon
Aaron Aziz sebagai Seth Tan
Siti Saleha sebagai Nora Elena
Zul Ariffin sebagai Saiful Idham / Eid
Wan Sharmila sebagai Yvonne
 Puteri Fateen sebagai Adila
Erry Putra sebagai Amir
Shah Iskandar sebagai Malek
Ana Dahlia sebagai Azira

Turut membantu
Kuna sebagai Mak Azizah
Ramli Salleh sebagai Pak Nordin
Riz Ainuddin sebagai Along
Fikhree Bakar sebagai Karim
Azmi bin Osman Pakteh sebagai Pak Ali
Zainun binti Ismail sebagai Kak Pah
Hanafi Rahman sebagai Khairul
Ramona Zamzam sebagai Nila Watie
Miera Leyana sebagai Maria Tan
</div>

Runut Bunyi

Rujukan

Pautan Luar
 Nora Elena laman web utama

Rancangan TV3
Drama adaptasi novel di Malaysia
Siri drama televisyen Malaysia
Drama Melayu